Raġel Pakistani mixli li stupra mara tal-istess nazzjonalita’ ingħata l-liberta’ proviżorja wara li dam kważi xahar taħt arrest preventiv. Aftab Prince ta’ 37 sena, kien ġie arrestat f’Mejju li għadda u nżamm il-ħabs wara li fost raġunijiet oħra, ma setgħax jinbgħata il-ħelsien minħabba li l-allegata vittma kienet għadha ma xeheditx fil-Qorti. Prince, li huwa l-Kap tal-kommunita’ “Pakistani United Alliance Malta”, qed jiċħad dawn l-akkużi. Il-vittma, kienet xehdet permezz ta’ “videoconferencing” aktar kmieni din il-ġimgħa, fejn qalet lill-Qorti li kellha relazzjoni twila mal-akkużat u li hi kienet ġiet Malta biex tiżżewwġu. Huwa mifhum li hemm relazzjoni ta’ mħabba bejn il-koppja, u li l-każ jista’ jkollu konnotazzjoni reliġjuża. Il-Qorti laqgħet it-talba għal liberta’ proviżorja fuq talba li saret mill-Avukat tiegħu Franco Debono fuq depożitu ta’ €2000 u garanzija personali ta’ €40,000. Huwa ġie ordnat ukoll jiddepożita’ fil-Qorti l-passaport u l-karta tal-identita’ tiegħu u jiffirma fl-Għassa tal-Pulizija tliet darbiet fil-ġimgħa.